钦定古今图书集成/方舆汇编/职方典/第1131卷 > 《府儒学文庙大成乐记》余阙
## 钦定古今图书集成/方舆汇编/职方典/第1131卷 > 《府儒学文庙大成乐记》余阙

礼乐出于天而备于人，卑高以陈者，礼也；絪缊而化
者，乐也。故礼者天地之大节，乐者天地之大和。其体
极乎天，蟠乎地，其用行乎阴阳而通乎鬼神。夫人者，
天地阴阳鬼神之会，而礼乐者观会通以行其道者
也。其君臣上下、宾主之有其方，升降揖让、缀兆清浊
之有其度。礼以著节，乐以为和，节以别同，和以合异，
是皆天之所畀，而非人之所为也。然道心，天命也；欲
心，人心也。欲炽而无以治之，则心牿亡矣。礼乐者，先
王用之以迪民心而定天命者也。是故朝觐会同，礼
乐以接；郊庙享祀，礼乐以成；军旅宾客，礼乐以治。用
之于天而天神格，用之于人而人鬼享，用之于民而
民事治。故习俗美而侵侮荡淫之心无自而生，天下
之大政，岂有出于此者哉？洪荒之道邈矣！尧、舜以还，
历夏、商、周，礼乐之用始备，而天下称为极治。成康之
后，寖以就弛，至春秋而坏乱极矣。汉之时，礼虽略具
于经，而散亡者已甚。乐之道荡然，《雅》《颂》所存，特其文
而已矣。是故其礼失者其俗污，其乐滥者其教衰。天
下之治所以不及于“三代者，礼乐不足之故也。”皇元
之兴，诸事未遑，即定著《孔子庙祀之礼》。既又合天下
庙祀，用《大成，乐》令虽著，而吏亦鲜能应诏制春秋奠
荐，以鼓吹行事。夫礼乐者，先王以之习民，使饱闻而
沃见之，然后入人深而成功大。孔子庙者，乡大夫属
民敷教之地，而民幸有礼，可以略见先王之道，而乐
又不“备，由吏之为政不知本末先后也。”汉阳府孔子
庙旧亦循用俗乐，河东谭君知府事，乃率其同官相
与出俸金作雅乐器。教授余时献以其事来请，宰臣
是之，为《遗一封传》，作之平江，数月而乐至。琴、瑟、笛、埙、
篪各二，特钟、特磬、柷敔、𩊠、鼓各一，箫八，编钟、磬各十
六。择诸生肄习之。八月丁丑，有事于学，宫人声在上，
乐奏于下，翕如纯如，疾徐以度。礼仪既举，观者或作
而叹曰：“礼乐之用大哉！若夫子监于四代，乐取《韶》《舞》。
其治所先，在放郑声。钦若彝教，以迪民性。夫礼乐之
存，有如饩羊，荐于明灵，永永是享。”是州之士，相与乐
谭君之政，而喜民复见先王之乐也，咸愿刻石，祠之
庙廷。余为之书，而使归刻焉。